《王司理之官南徐》
宋代·释居简

南徐非古徐，或云古徐州。乡来徐州牧，亦有大耳刘。

手携紫髯生，分踞很石筹。不知何所筹，楚醪相献酬。

石无一日转，名有千年留。石很不足道，人很宁弗瘳。

君掾南徐官，盍为南徐谋。诚开金石坚，德举毫忽輶。

鄙薄久自化，强矫终当柔。平反惟厥中，此外吾何求。

君家老卿月，威惠半九畴。悠然豁斯道，付与诸郎由。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。